A togói labdarúgó-válogatott elleni támadás
A togói labdarúgó-válogatott elleni támadás a togói labdarúgó-válogatott ellen 2010. január 8-án elkövetett terrorista támadás volt. A csapat a Kongói Köztársaságon keresztül Angolába tartott a január 10-én kezdődő 2010-es afrikai nemzetek kupájára. A Cabinda tartomány elszakadásáért küzdő egyik angolai szeparatista szervezet, a Cabinda Enklávé Felszabadításáért Küzdő Front magára vállalta a támadás elkövetését. A "The Guardian" értesülései szerint azonban a FLEC újabban tagadja, hogy érintett lenne. A buszsofőr, a csapat edzőhelyettese, Abalo Amelete és sajtósa, Stanislas Ocloo életét vesztette, többen pedig megsérültek.